Формуляр за ЧАСТИЧНА ОЦЕНКА НА ВЪЗДЕЙСТВИЕТО*
* Приложете към формуляра допълнителна информация	
Институция:
Министерство на отбраната	Нормативен акт:
Закон за изменение и допълнение на Закона за резерва на въоръжените сили на Република България
	
За включване в законодателната програма на Министерския съвет за периода:
Не е предвиден за включване в законодателната програма на МС	

	
Контакт за въпроси: полковник Станчо Кайков – заместник-директор на дирекция „Управление на човешките ресурси в отбраната“, имейл: s.kaykov@mod.bg	Телефон: 02 92 21001	
1. Дефиниране на проблема:
1.1. Кратко опишете проблема и причините за неговото възникване. Посочете аргументите, които оправдават нормативната промяна.
Подготовката на гражданите за защита на отечеството и обществените отношения, свързани с ръководството, състава, подготовката, използването, отчета и службата в резерва на въоръжените сили на Република България се регламентират със Закона за резерва на въоръжените сили на Р България (ЗРВСРБ).
1. За периода на провеждане на курсовете за военна подготовка на българските гражданите за защита на отечеството от 2015 г. до днес, начална военна подготовка са преминали около 1000 български граждани, а в курсове за специална военна подготовка за нуждите на въоръжените сили около 70 български граждани. Министерството на отбраната все повече отчита затруднения при окомплектоването на военните формирования за мирно и военно време с подготвени във военно отношение граждани. Анализите показват, че в рамките на следващите 10 - 15 г. Република България няма да разполага с достатъчно подготвени граждани за защита на отечеството в изпълнение на чл. 59 от Конституцията на Република България, придобили статус на запасни, с които да бъдат окомплектовани военните формирования.
2. Обучението на учениците в рамките на девети и десети клас от средното им образование, както и провеждането на отделни курсове по начална и специална военна подготовка на студенти от висшите граждански училища за придобиване на квалификация „Офицер от резерва“, се оказва ресурсоемка дейност, със сравнително ниска ефективност.
3. Централно военно окръжие (ЦВО) е структура на пряко подчинение на министъра на отбраната, второстепенен разпоредител с бюджет към министъра на отбраната, но не притежава юридическа правосубектност. Това създава затруднения в дейността на ЦВО, тъй като препятства възможността да му бъдат предоставени в управление имоти като самостоятелно ведомство по реда на Закона за държавната собственост, както и да бъде самостоятелен възложител по реда на Закона за обществените поръчки за удовлетворяване на нуждите му.
4. Съгласно чл. 20, ал. 1, т. 1 от ЗРВСРБ областните управители и кметовете на общини осигуряват оповестяването и доставянето на запасни и техника-запас, но самите дейности по изпълнение на тази задача не са регламентирани в нормативен акт.
5. Среща се затруднение при осигуряване на личен състав с медицинско образование за попълване на длъжности за контингенти, мисии или операции извън територията на страната, в т.ч. и чрез заемането им от доброволни резервисти.
6. В ЗРВСРБ е предвидена възможност и лицата, назначени по трудово/служебно правоотношение в структурите по чл. 50, ал. 2 от ЗОВСРБ да сключват договори за служба в доброволния резерв. Тези служители са част от структурите на въоръжените сили за военно време и изпълнението на задачите им в тези структури, което е несъвместимо с изпълнението на активна служба в доброволния резерв.
Лицата с военна подготовка от структурите по чл. 50, ал. 2 от ЗОВСРБ са запасни и военноотчетни лица и за тях следва да бъде регламентирана пределната им възраст за водене на военен отчет.
7. В разпоредбите, регламентиращи изискванията към кандидатите за служба в доброволния резерв е въведено изискването да не са навършили пределна възраст за служба в доброволния резерв, но е наложително да се въведе определен срок преди навършването на пределната възраст с оглед ефективното им използване впоследствие като резервисти.
8. След измененията в чл. 212, ал.1 от ЗОВСРБ (обн. в ДВ, бр. 98 от 2018 г., в сила от 1.01.2019 г.) основното месечно възнаграждение на военнослужещите се определя за длъжност и за военно звание. Това налага синхронизация на разпоредбите в ЗРВСРБ със ЗОВСРБ относно дължимото на резервиста възнаграждение, доколкото за времето на активната служба в доброволния резерв, той има статут на военнослужещ.
9. Договорите за служба в доброволния резерв се сключват между министъра на отбраната или оправомощено от него длъжностно лице, резервиста и неговия работодател/орган по назначаването, а основанията за прекратяването му са регламентирани в чл. 30 от ЗРВСРБ. Следва да се предвиди нарочно основание за прекратяване на договора при изтичане на уговорения срок, с цел да не се продължава автоматично действието му, ако няма сключено допълнително споразумение към него.
10. Необходимо е да се прецизират разпоредбите на чл. 16 и чл. 17, т. 4 от ЗРВСРБ, поради обстоятелството, че мобилизация само на резерва не се извършва. 
11. Отчетено бе, че законът въвежда твърде рестриктивно ограничение по отношение на работодателя/органа по назначаването, който е страна по договора с доброволния резервист,   да няма право да го прекратява по време на изпълнение на неговата активна служба, дори при настъпването на обективни обстоятелства – закриване на предприятието по чл. 328, ал. 1, т. 1 от КТ или закриване на администрацията по чл. 106, ал. 1, т. 1 от Закона за държавния служител.

1.2. Опишете какви са проблемите в приложението на съществуващото законодателство или възникналите обстоятелства, които налагат приемането на ново. Посочете възможно ли е проблемът да се реши в рамките на съществуващото законодателство чрез промяна в организацията на работа и/или въвеждане на нови технологични възможности (например съвместни инспекции между няколко органа и др.)
1. Подготовка на български граждани за защита на отечеството се извършва съгласно разпоредбите на ЗРВСРБ на доброволен принцип. Обучението на българските граждани в курсове по начална и/или специална военна подготовка, включително и такива във висшите училища, не се признава за трудов и осигурителен стаж. Повечето от обучаемите не са здравно осигурени за посочения период от време (с изключение на студентите и работещите) и не получават финансови компенсации за своето участие в курсовете, което е демотивиращо за тях и обяснява малкия брой български граждани, преминали такава подготовка.

2. В ЗРВСРБ обучението на учениците за защита на отечеството е ограничено само в рамките на девети и десети клас, което се явява твърде кратко а същевременно натоварващо за учениците от тези класове и изисква по-гъвкав подход по планирането и осъществяването му.
3. Със ЗРВСРБ следва да се определи статутът на ЦВО като юридическо лице на бюджетна издръжка, което да способства за облекчаване изпълнението на дейностите и задачите, възложени му с този закон. Подобен подход ще намали ангажирания за целта административен ресурс от страна на Министерството на отбраната и ще даде оперативна самостоятелност на ЦВО и неговите структури. Отчитайки изпълнението на мисията, функцията и задачите ЦВО, както и организационните му връзки със структури на пряко подчинение на министъра на отбраната и Българската армия (БА), които са със статут на юридически лица, както и с общинските и районни администрации, с Министерството на регионалното развитие и благоустройството, с Министерство на правосъдието и местата за лишаване от свобода, определянето му като самостоятелно юридическо лице се очертава като необходима стъпка.
4. С цел осигуряване изпълнението на възложеното със ЗРВСРБ задължение на областните управители и кметовете на общини по оповестяването и доставянето на запасни и техника-запас, следва да бъде издаден акт на компетентния съгласно Конституцията и ЗРВСРБ орган - Министерския съвет, в който да се определят конкретните дейности и задачи на посочените органи на държавна и местна власт в изпълнение на законовата разпоредба.
5. Длъжности за медицински специалисти (лекари, медицински сестри и други), които са необходими за окомплектоване на военните контингенти, участващи в мисии и операции извън територията на страната, не могат да бъдат окомплектовани с необходимите резервисти поради ограниченията в ЗРВСРБ към българските граждани, назначени по трудово/служебно правоотношение в Министерството на отбраната, структурите на пряко подчинение на министъра на отбраната и Българската армия, относно кандидатстването им за служба в доброволния резерв
6. С отпадане на възможността за сключване на договори за доброволния резерв с лица, назначени по трудово/служебно правоотношение в структурите по чл. 50, ал. 2 от ЗОВСРБ ще се обезпечи реалното изпълнение на изпълняваните от тях дейности в съответните военновременни структури на въоръжените сили.
За тези служители в структурите по чл. 50, ал. 2 от ЗОВСРБ като запасни и военноотчетни лица следва да се определи пределна възраст, аналогична на тази на офицерите с висши офицерски звания, поради техния малък брой и специфична подготовка.
7. Въвеждането на максимална възраст, за сключване на договор за служба в доброволния резерв, която да бъде не по-малка от две години до навършване на пределна възраст, ще гарантира възможността за използване на резервиста в рамките поне на две години, което би оправдало разходваните средства от страна на Министерството на отбраната по неговата подготовка и използване.
8. Измененията в разпоредбите, касаещи определянето на дължимите възнаграждения на резервистите за времето на активната служба в доброволния резерв според заеманата длъжност и притежаваното военно звание ще доведе до синхронизиране на уредбата в ЗРВСРБ и ЗОВСРБ.
9. Регламентирането на нарочно основание за прекратяване на договора за служба в доброволния резерв при изтичане на уговорения срок е с цел да не се продължава автоматично действието му, ако няма сключено допълнително споразумение към договора.
10. Прецизирането на разпоредбите на чл. 16 и чл. 17, т. 4 от ЗРВСРБ, ще доведе до съответствието им със ЗОВСРБ /чл. 19, т. 3, чл. 22, ал. 2, т. 13, чл. 27, т. 5, чл. 85, ал. 1, т. 2, чл. 123, т. 1, чл. 128, чл. 129/, където изрично са уредени правоотношенията, свързани с обявяването на обща и частична мобилизация в цялост, в това число и на резерва. 
11. От прецизиране се нуждае и разпоредбата на чл. 45 от закона, в която да се регламентира, че работодателят/органът по назначаването, като страна по договора с резервиста, не може да го прекратява по време на изпълнение на неговата активна служба, освен при настъпването на обективни обстоятелства – закриване на предприятието по чл. 328, ал. 1, т. 1 от КТ или закриване на администрацията по чл. 106, ал. 1, т. 1 от Закона за държавния служител.
1.3. Посочете дали са изготвени последващи оценки на нормативния акт или анализи за изпълнението на политиката и какви са резултатите от тях?
В изготвените анализи, отчети и доклади за дейностите по комплектуване на военните формирования с резервисти и запасни, и воденето на военния отчет се посочва необходимостта от промяна на нормативната уредба за решаване на проблемите, посочени в т. 1.1 и 1.2.
Основните изводи от тях са следните:
-	затруднено е окомплектоването на военните формирования с резервисти и със запасни;
-	малкият брой български граждани, преминали подготовка за защита на отечеството на доброволен принцип, не може да осигури ресурс от запасни, необходим за окомплектоване на военните формирования за военно време; 
-	за увеличаване на възможността за попълване на резерва и запаса на въоръжените сили, подобряване на мобилизационните способности на страната и повишаване на готовността на въоръжените сили за защита на отечеството е необходимо въвеждане на срочна служба в доброволния резерв;
-	при получаване на статут на юридическо лице на бюджетна издръжка към министъра на отбраната, ЦВО ще подобри своята ежедневна дейност и взаимодействието между него, другите структури на пряко подчинение на министъра на отбраната и БА, както и външни ведомства;
-	за осигуряване попълването на длъжности, изискващи медицинско образование при участие в мисии или операции извън територията на страната, следва за периода на подготовката и участието в мисията или операцията, за кандидатите за резервисти да отпадне изискването на чл. 24, ал. 1. т. 8 от ЗРВСРБ.	
2. Цели: Посочете целите, които си поставя нормативната промяна по конкретен и измерим начин и график за тяхното постигане. Съответстват ли целите на действащата стратегическа рамка?
1. Подобряване окомплектоването на военни формирования, чрез:
1.1. Въвеждане на срочна служба в доброволния резерв с продължителност до 6 месеца, чрез която ще се окомплектоват военните формирования с резервисти и със запасни.
За преодоляване на посоченото се предлага замяна на досегашните форми на провеждане на начална и специална военна подготовка на българските граждани чрез участие в курсове със създаване на законова регламентация на нов вид служба в доброволния резерв, а именно: срочна служба на доброволен принцип, която да обхваща период от време до 6 месеца, през който пълнолетен български гражданин преминава начална и специална военна подготовка и изпълнява задачи в състава на военни формирования от въоръжените сили като резервист. За времето на изпълнение на договора за срочна служба в доброволния резерв, резервистът ще е със статус на военнослужещ, с правата и задълженията съответстващи на заеманата длъжност, с изключение на правата по чл. 224, ал. 1, т. 1, чл. 226, чл. 226б, чл. 226в, чл. 226г и чл. 226з, както и на ограниченията по чл. 182, ал. 1 и чл. 188 от Закона за отбраната и въоръжените сили на Република България. Той ще получава възнаграждение, съответстващо на заеманата длъжност и присвоеното му военно звание. За времето на отсъствието му от работа (в случай, че е налице трудово или служебно правоотношение) се предвижда ползване на неплатен отпуск, в т.ч. деня за отиването и връщането, по аналогия на регламентацията на активната служба в доброволния резерв. Финансовото осигуряване на срочната служба в доброволния резерв ще бъде изцяло за сметка на бюджета на Министерството на отбраната.
1.2. Регламентиране на възможността за обучение на учениците за защита на отечеството в рамките на не по-малко от десет учебни часа, от определените часове на класа по време на средното им образование, както и допълнително обучение извън тези часове, което би могло да се осъществява в избираеми и/или факултативни учебни часове.
1.3. Регламентиране в подзаконов нормативен акт на Министерския съвет на дейностите на областните управители и кметовете на общини, по осигуряване оповестяването и доставянето на запасни и техника-запас, свързани с мобилизационното развръщане на военни формирования от въоръжените сили.
1.4. Регламентиране на пределната възраст за служба в запаса на лицата, прекратили служебните си правоотношения със структури по чл. 50, ал. 2 от ЗОВСРБ.
2. Подобряване на окомплектоването на военните формирования с резервисти, чрез:
2.1. Подготовка на българските граждани за защита на отечеството, регламентирана със ЗРВСРБ и постигната чрез:
-  въвеждане на срочната служба в доброволния резерв;
- регламентиране осигуряването на неплатен служебен отпуск и защита от прекратяване на трудовото или служебното правоотношение на българските граждани, изпълняващи срочна служба в доброволния резерв от страна на работодателя/органа по назначаването им, освен при закриване на предприятието по чл. 328, ал. 1, т. 1 от КТ или закриване на администрацията по чл. 106, ал. 1, т. 1 от Закона за държавния служител;
- осигуряване на възможност за попълване на длъжности, изискващи медицинско образование в контингентите, участващи в мисии или операции извън територията на страната;
- прекратяване възможността за сключване на договори за доброволния резерв с лица, назначени по трудово/служебно правоотношение, в структурите по чл. 50, ал. 2 от ЗОВСРБ;
- въвеждане на ограничение за сключване на договор за служба в доброволния резерв по отношение възрастта на кандидатите.
2.2. Подобряване на дейностите по прилагането на ЗРВСРБ, чрез:
- промяна статута на Централно военно окръжие, като юридическо лице на бюджетна издръжка към министъра на отбраната;
- даване възможност на български граждани, назначени по трудово/служебно правоотношение в Министерството на отбраната, структурите на пряко подчинение на министъра на отбраната и Българската армия, да кандидатстват за служба в доброволния резерв за срока на участие в мисия или операция извън територията на страната.
	
3. Идентифициране на заинтересованите страни: Посочете всички потенциални засегнати и заинтересовани страни, върху които предложението ще окаже пряко или косвено въздействие (бизнес в дадена област/всички предприемачи, неправителствени  организации, граждани/техни представители, държавни органи, др.).
Преки заинтересовани страни:
1.	Министерството на отбраната.
2.	Министерството на образованието и науката.
3.	Военните формирования/структури от въоръжените сили, които имат в състава си длъжности от доброволния резерв, длъжности за срочна служба в доброволния резерв или задължения по ЗРВСРБ.
4.	Българските граждани, сключили договори за служба в доброволния резерв или за срочна служба в доброволния резерв.
5.	Българските граждани, работещи в структурите по чл.50, ал. 2 от ЗОВСРБ.
6.	Гражданите на Република България обучаващи се за придобиване на средно образование.
Косвени заинтересовани страни:
1.	Училищата, извършващите обучение за придобиване на средно образование.
2.	Работодателите/органите по назначаване, чиито служители са сключили договор за служба в доброволния резерв или за срочна служба в доброволния резерв.	
4. Варианти на действие: Идентифицирайте основните регулаторни и не регулаторни възможни варианти на действие от страна на държавата, включително и варианта „без намеса“.
Възможните варианти са два:
1. Вариант на действие „без намеса”
При разглеждане на вариант „без намеса” негативните влияния на дефинираните проблеми, посочени в т. 1.1 и т. 1.2, ще се задълбочават, а именно: 
1. Ако не се въведе нова форма за подготовка на българските граждани за защита на отечеството в изпълнение на конституционните разпоредби, в бъдещ период от време (след 10 - 15 г.) въоръжените сили в частност и Република България в цялост, няма да разполагат с подготвени български граждани, които да бъдат използвани за окомплектоване на военни формирования за военно време.
2. Обучението на учениците в рамките на средното им образование, при запазване на сегашната организация и ред, и обучението на студентите във висшите училища чрез участието им в курсове ще остане неефективно, нежелано и налагащо нецелесъобразно голям разход на бюджетни средства.
Запазването на сегашната организация и ред на провеждане на занятия с учениците от средните училища и на курсове по военна подготовка със студентите, води до частично изпълнение на поставените цели за подготовка на българските граждани за защита на отечеството, при голям разход на човешки, материални и финансови ресурси. 
3. В случай, че ЦВО остане без правосубектност, Министерството на отбраната следва да продължи да заделя административен ресурс за обезпечаване дейностите, свързани с управлението на имотите ползвани от ЦВО и териториалните му структури, както и по възлагането на обществените поръчки за обезпечаване на дейността му.
4. При липса на подзаконова регламентация на дейностите и задачите на областните управители и кметовете на общините в изпълнение на чл. 20, ал.1, т.1 от ЗРВСРБ, същите ще останат неясни или неизпълнени в необходимия обем.
5. Ако не се отмени забраната в ЗРВСРБ за кандидатстване за служба в доброволния резерв на български граждани, назначени по трудово/служебно правоотношение в Министерството на отбраната, структурите на пряко подчинение на министъра на отбраната и Българската армия, все по-трудно ще се осигурява попълването на длъжности, изискващи медицинско или друго специално образование в контингентите, участващи в мисии или операции извън територията на страната.
6. При запазване на възможността за сключване на договори за служба в доброволния резерв с лица, назначени по трудово/служебно правоотношение в структурите по чл. 50, ал. 2 от ЗОВСРБ, същите няма да могат да изпълняват функциите си в съответните военновременни структури на въоръжените сили, в които са назначени по основно правоотношение. 
В случай, че не се определи пределна възраст за служителите в структурите по чл. 50, ал. 2 от ЗОВСРБ, като запасни и военноотчетни лица, същата ще следва да се прилага по аналогия, както за останалите категории запасни и военноотчетни лица.
7. При липсата на ограничение на възрастта за прием на служба в доброволния резерв се запазва възможността да се приемат лица на възраст близка до пределната, което прави неефективен сключения с тях договор.
8. При непрецизиране на горепосочените разпоредби в ЗРВСРБ относно определянето на дължимите възнаграждения на резервистите на активна служба, според заеманата длъжност и притежаваното военно звание, няма да е налице съответствие с уредбата в ЗОВСРБ.
9. При запазване на досегашната редакция на чл. 45 от закона ще се запази несправедливо въведеното ограничение за работодателя/органа по назначаването да не може да прекратява договора с резервиста по време на изпълнение на неговата активна служба при настъпването на обективни обстоятелства – закриване на предприятието по чл. 328, ал. 1, т. 1 от КТ или закриване на администрацията по чл. 106, ал. 1, т. 1 от Закона за държавния служител, което ще продължи да затруднява работата му и да бъде предпоставка за отказ от сключване на тристранния договор за служба в доброволния резерв на негов работник/служител.

2.Вариант за действие „Приемане на Закон за изменение и допълнение на ЗРВСРБ и на други закони”.
При този вариант с приемането на изменения в ЗРВСРБ и в други закони ще се осигури изпълнението на следните цели:
1. С въвеждането на срочна служба в доброволния резерв ще се осъществи изпълнение на конституционното задължение за подготовката на българските граждани за защита на отечеството чрез повишаване на атрактивността й, а оттам и попълване на запаса с подготвен личен състав.
При въвеждане на срочна служба в доброволния резерв се предвиждат разходи за издръжка и подготовка на личен състав в рамките на 8 371 400 лв. на годишна база.
2. С отпадането на въведените в действащите разпоредби на ЗРВСРБ ограничения за провеждане на обучението на учениците за защита на отечеството при обучението им за придобиване на средно образование, ще се осигури по-гъвкав подход по планирането и осъществяването на това обучение.
3. С предоставянето статут на самостоятелно юридическо лице на ЦВО, то ще разполага с по-голяма самостоятелност и оперативност при изпълнение на задачите си. Квотата от финансови средства за Централно военно окръжие ще се определя в рамките на бюджета на Министерството на отбраната за съответния програмен период, както и досега, тъй като и в настоящия момент ЦВО е второстепенен разпоредител с бюджет към министъра на отбраната, съгласно ПМС № 174 от 2009 г.
4. С нормативното определяне на необходимите задачи и дейности на областните управители и кметовете на общините, свързани оповестяването и доставянето на запасни и техника-запас, нормата на чл.20, ал.1, т.1 от ЗРВСРБ ще намери същинската си реализация.
5. При даване на право на служителите, назначени по трудово/служебно правоотношение в Министерството на отбраната, структурите на пряко подчинение на министъра на отбраната и Българската армия, да кандидатстват за служба в доброволния резерв, за срока на участието им в мисия или операция извън територията на страната, се осигурява възможност за тези длъжности да кандидатстват медицински специалисти от ВМА и специалисти от други структури, което ще спомогне за комплектуването на контингентите.
6. С прекратяване на възможността лица, назначени по трудово/служебно правоотношение в структурите по чл. 50, ал. 2 от ЗОВСРБ, да сключват договори за служба в доброволния резерв и с въвеждане на пределната възраст за служба в запаса, и за водене на военен отчет на лицата, прекратили служебните си правоотношения със структури по чл. 50, ал. 2 от ЗОВСРБ, ще се даде възможност за реалното и пълноценно им използване във военни формирования на въоръжените сили, според тяхната специфична подготовка.
7. С въвеждане на ограничение на възрастта за прием на служба в доброволния резерв ще се осигури максималното използване на приетите на служба лица до навършването им на пределна възраст.
8. Ще се постигне съответствие на уредбата в ЗРВСРБ и ЗОВСРБ, касаеща определянето на основното месечно възнаграждение на резервиста на активна служба, доколкото същият в този период има статус на военнослужещ. 
9. Прецизирането на разпоредбата на чл. 45 от закона и въвеждане на възможност за  работодателя/органа по назначаването да прекратява договора с резервиста по време на изпълнение на неговата активна служба при настъпването на обективни обстоятелства – закриване на предприятието по чл. 328, ал. 1, т. 1 от КТ или закриване на администрацията по чл. 106, ал. 1, т. 1 от Закона за държавния служител ще даде сигурност у работодателите и ще облекчи дейността им.
	
5. Негативни въздействия: Опишете качествено (при възможност – и количествено) всички значими потенциални икономически, социални, екологични и други негативни въздействия за всеки един от вариантите, в т. ч. разходи за идентифицираните заинтересовани страни в резултат на предприемане на действията. Пояснете кои разходи се очаква да бъдат второстепенни, и кои да са значителни.
При вариант 1 „без намеса”:
1. В случай, че не се въведе нова форма за подготовка на българските граждани за защита на отечеството, поради липсата на мотивиращи фактори за българските граждани да участват във военна подготовка за защита на отечеството на доброволен принцип, окомплектоването на военните формирования ще става все по-затруднено и въоръжените сили няма да разполагат с необходимия брой запасни и лица, които да се водят на военен отчет.
2. Без изменение в организацията на обучението на учениците за защита на отечеството, то ще остане неефективно и ресурсоемко.
3. Без промяна на правосубектността на ЦВО, ще продължи разходването на административен капацитет от страна на Министерството на отбраната за нуждите на второстепенния му разпоредител с бюджет.
4. Без нормативно определяне на конкретните ангажименти  на областните управители и кметовете на общини по оповестяването и доставянето на запасни и техника-запас, разпоредбата на чл. 20, ал.1, т.1 от ЗРВСРБ ще остане неизпълнена.
5. Без изменение на ЗРВСРБ, с което да отпаднат ограниченията за кандидатстване за служба в доброволния резерв на български граждани, назначени по трудово/служебно правоотношение в Министерството на отбраната, структурите на пряко подчинение на министъра на отбраната и Българската армия, няма да може за тези длъжности да кандидатстват подготвени специалисти и военните контингенти няма да могат своевременно да бъдат окомплектовани с необходимите резервисти. 
6. Без изменение в ЗРВСРБ относно правото лицата, назначени по трудово/служебно правоотношение в структурите по чл. 50, ал. 2 от ЗОВСРБ, да сключват договори за служба в доброволния резерв, тези лица няма да могат да се използват съобразно подготовката им в съответните военновременни структури на въоръжените сили. Без въвеждане на нарочна пределна възраст за тях, като запасни и военноотчетни лица, за тях ще се прилага по аналогия възрастта за останалите категории запасни без да се отразява спецификата на подготовката им.
7. Без въвеждане на ограничение във възрастта на кандидатите за служба в доброволния резерв, ще продължи наемането на лица на възраст близка до пределната, което прави неефективно използването им. 
8. Без редакция на разпоредбите в ЗРВСРБ относно начина на определяне на основното месечно възнаграждение на резервиста на активна служба в съответствие със ЗОВСРБ ще е налице неяснота по отношение на неговото определяне и разминаване в уредбата на двата закона. 
9. Без въвеждане на възможност за работодателя/органа по назначаването да прекратява договора с резервиста по време на изпълнение на неговата активна служба при настъпването на обективни обстоятелства – закриване на предприятието по чл. 328, ал. 1, т. 1 от КТ или закриване на администрацията по чл. 106, ал. 1, т. 1 от Закона за държавния служител ще продължи неправомерното ограничаване на неговите права и проблемите в дейността му.

2. Вариант за действие „Приемане на Закон за изменение и допълнение на ЗРВСРБ и други закони”:
1. Не се очакват негативни въздействия. С въвеждането на новия вид срочна служба в доброволния резерв ще се реализира в пълнота възможността за изпълнение от страна на българските граждани конституционно въведеното задължение за защита на отечеството, като се отчитат взаимните интересите, техните и въоръжените сили - в частност, и на Р България - в цялост. Въздействие върху държавния бюджет няма да има, поради ежегодното осигуряване на едни и същи средства. Прогнозната стойност на тези разходи е 8 371 400 лв. на годишна база, като източник на необходимите средства ще бъде бюджета на Министерството на отбраната.
2. Не се очакват негативни въздействия. С предлаганите изменения в законодателството ще се създаде възможност за по-добро и съобразено с интересите на учениците и учебната програма обучение за защита на отечеството, в т.ч. и чрез осъществяването му в избираеми учебни часове.
3. Не се очакват негативни въздействия от предоставяне на правосубектност на ЦВО. Промяната не предполага въздействие върху държавния бюджет, както и няма очаквания за негативни икономически, социални, екологични и други негативни въздействия, тъй като и в настоящия момент ЦВО е второстепенен разпоредител с бюджет към министъра на отбраната и за него се планират необходимите средства за изпълнение на дейността му.
4. Не се очакват негативни въздействия с нормативната регламентация на дейностите и задачите, свързани със законовото задължение на областните управители и кметовете на общини по оповестяването и доставянето на запасни и техника-запас. Промяната не предполага въздействие върху държавния бюджет, както и няма очаквания за негативни икономически, социални, екологични и други негативни въздействия, тъй като само ще бъдат конкретизирани необходимите за изпълнение задачи с оглед тяхната логическа последователност и пълнота на изпълнението.
5. По предложения от 5 до 11 не се очакват негативни въздействия. Промените не предполагат въздействие върху държавния бюджет, както и няма очаквания за негативни икономически, социални, екологични и други негативни въздействия, тъй като в рамките на сключения договор за служба в доброволния резерв ще се осигури възможност за пълноценното използване на резервистите при спазване интересите на работодателите.
	
6. Положителни въздействия: Опишете качествено (при възможност – и количествено) всички значими потенциални икономически, социални, екологични и други ползи за идентифицираните заинтересовани страни за всеки един от вариантите в резултат на предприемане на действията. Посочете как очакваните ползи кореспондират с формулираните цели.
При вариант 1 „без намеса”:
Като цяло този вариант на действие по всеки един от поставените въпроси ще има негативно въздействие за отбранителните способности, както на въоръжените сили, така и на страната.
При вариант 2 „Приемане на Закон за изменение и допълнение на ЗРВСРБ и на други закони”:
Значимите потенциални ползи на този вариант на действие са, както следва:
1. Въвеждането на срочна служба в доброволния резерв ще увеличи броя на българските граждани, подготвени за защита на отечеството. С осигуряването на възнаграждение, здравно и социално осигуряване, неплатен служебен отпуск и защита от прекратяване на съществуващо трудово или служебно правоотношение на българските граждани при изпълнение на договора за срочна служба в доброволния резерв, ще повиши интереса и ангажираността на тези български граждани към подготовката за защита на отечество. Това ще увеличи възможността за попълване на резерва и запаса на въоръжените сили.
2. Ще се подобри организацията на обучението за защита на отечеството на учениците по време на обучението им за придобиване на средно образование, съобразено с учебната им програма и натовареност.
3. Ще се даде оперативна самостоятелност на ЦВО като самостоятелно юридическо лице.
4. Ще се увеличат способностите на въоръжените сили за изпълнение на функциите и задачите им в операции и мисии извън територията на страната. 
5. Ще се подобрят мобилизационните способности на страната и ще се повиши готовността на въоръжените сили за защита на отечеството чрез използване ефективно на служителите от структурите по чл. 50, ал. 2 от ЗОВСРБ съобразно специфичната им подготовка за по-голям период от време.
6. Ще се използват ефективно за срока на договора доброволните резервисти чрез въвеждане на максимална възраст за прием на служба в доброволния резерв.
7. Ще се гарантират в по-голяма степен интересите на работодателите/органите по назначаването по отношение действието на тристранния договор за служба в доброволния резерв на техен работник или служител.
	
7. Потенциални рискове: Посочете възможните рискове от приемането на   нормативната промяна, включително възникване на съдебни спорове.
Единственият възможен риск от всички направени предложения е свързан с работещите български граждани и нежеланието на работодателите им да им осигурят неплатен отпуск за изпълнение на активна служба в доброволния резерв или срочна служба в доброволния резерв.
Не са идентифицирани други възможни конкретни рискове от приемане на измененията и допълненията в Закона за резерва на въоръжените сили на Република България. 	
8.1. Административната тежест за физическите и юридическите лица:
☐ Ще се повиши
☐ Ще се намали
☒ Няма ефект
8.2. Създават ли се нови регулаторни режими? Засягат ли се съществуващи режими и услуги?
Няма да се създават нови регулаторни режими 	
9. Създават ли се нови регистри?
Не се създават нови регистри	
10. Въздействие върху микро, малки и средни предприятия (МСП):
☐ Актът засяга пряко МСП
☐ Актът не засяга МСП
☒ Няма ефект
Осигуряването на неплатен служебен отпуск на лицата, извикани на активна служба в доброволния резерв или на срочна служба в доброволния резерв, може да създаде затруднения в някои случаи на производствения процес и съответно може да затрудни конкурентоспособността на малките и средни предприятия. Следва да се отбележи обаче, че резервистите сключват тристранен договор и една от страните по него е работодателя, който е преценил съответния риск и е подписал договора. Като допълнителен аргумент следва да се посочи и обстоятелството, че в закона изрично е уредено /по отношение на лицата, извикани на активна служба в доброволния резерв/ и се предвижда да бъде уредено и по отношение на лицата, които ще изпълняват срочна служба в доброволния резерв, че се заплаща обезщетение на работодателя, с което същият ще има възможност да назначи заместник на отсъстващия работник или служител и по този начин ще се минимизират вредните последици от отсъствието.	
11. Проектът на нормативен акт изисква цялостна оценка на въздействието:
☐ Да
☒ Не	
12. Обществени консултации: Обобщете най-важните въпроси за обществените консултации, посочете индикативен график за тяхното провеждането и видовете консултационни процедури.
Най - важните въпроси за обществената консултация са:
В1: Одобрява ли се въвеждането на срочна служба в доброволния резерв за подготовката на българските граждани за защита на отечеството?
В2: Достатъчен ли е периода от 6 (шест) месеца за получаване на необходимата военна подготовка за защита на отечеството?
В3: Ще се подобри ли работата и изпълнението на поставените задачи на ЦВО вследствие предоставянето на статут на самостоятелно юридическо лице?
В4: Ще се подобри ли организацията и качеството на работа на въоръжените сили и готовността за мобилизация, вследствие предлаганите промени в частта на доброволния резерв и задачите на областните управители и кметовете на общините?
Проектът на закон ще се съгласува със заинтересованите министерства и ведомства по реда на чл. 32 от Устройствения правилник на Министерския съвет и на неговата администрация.
Проектът на Закон за изменение и допълнение на Закона за резерва на въоръжените сили на Република България, ще бъде публикуван за 14 дни на Портала за обществени консултации и на интернет страницата на Министерството на отбраната, тъй като след проведеното в края на 2019 г. обществено обсъждане бяха отразени постъпилите бележки и предложения и е необходима експедитивност по отношение на подготвителните действия за стартиране на срочната служба в доброволния резерв и попълването некомплекта на въоръжените сили. Справката за отразените становища ще бъде публикувана на Портала за обществени консултации и на интернет страницата на Министерството на отбраната.
	
13. Приемането на нормативния акт произтича ли от законодателството
на ЕС. 
☐ Да
☒ Не
Моля, посочете изискванията за законодателството на ЕС, включително информацията по т. 8.1 и 8.2, дали е извършена оценка на въздействието на ниво ЕС и я приложете (или връзка към източник).
	
14. Подпис на отговорното лице:
Име и длъжност: 
Людмил Михайлов
директор на дирекция „Управление на човешките ресурси в отбраната“ 
Дата: ___.___.2020 г.
Подпис: /                     /